text: Tyve smadrer bilruder på populær pendlerplads
  06 december 2017 kl. 11.30
  Flere bilister har fået stjålet airbags og andre værdier, mens bilen holdt parkeret ved motorvej E45 nord for Vejle.
  
  En stribe bilindbrud har de seneste dage ramt pendlerpladsen ved afkørsel 59 Hornstrup nord for Vejle. Flere bilister har fået smadret en eller flere ruder og mistet forskellige værdier.
  Fra flere af bilerne er der også stjålet både rat og airbag, oplyser vagtchefen ved Sydøstjyllands Politi til TV SYD.
  Både natten til tirsdag og i weekenden har der været anmeldelser om indbrud i biler.
  Onsdag holder der fortsat biler med smadrede ruder på pladsen.
  I foråret var flere parkeringspladser ved motorvej E45 ramt af lignende indbrud, hvor bilruder også blev smadret.
  Det gælder især ved afkørsel 65 Kolding Syd. Her var der i marts måned stribevis af indbrud, hvor bilruder blev smadret.
  